SCBหั่นดอกกู้ 0.1-0.3% พร้อมอัด 3 หมื่นล.ช่วยSME
ไทยพาณิชย์ ประกาศลดดอกเบี้ยเงินกู้ทุกประเภทลง 0.1-0.3% มีผลพรุ่งนี้ พร้อมออกมาตรการช่วยเหลือลูกค้าเอสเอ็มอีและรายย่อย อัดฉีด 3 หมื่นล้านบาท
20 พ.ค. 2558

ไทยพาณิชย์ ประกาศลดดอกเบี้ยเงินกู้ทุกประเภทลง 0.1-0.3% มีผลพรุ่งนี้ พร้อมออกมาตรการช่วยเหลือลูกค้าเอสเอ็มอีและรายย่อย อัดฉีด 3 หมื่นล้านบาท
นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ เปิดเผยว่า ธนาคารจะปรับลดอัตราดอกเบี้ยเงินกู้ทุกประเภทลงเพื่อสนับสนุนการกระตุ้นเศรษฐกิจและช่วยเหลือลูกค้า โดยดอกเบี้ยลูกค้ารายใหญ่ชั้นดี (เอ็มแอลอาร์) ลดลง 0.1% จาก 6.625% เป็น 6.525% ดอกเบี้ยเงินกู้ประเภทเบิกเกินบัญชี (เอ็มโออาร์) ลดลง 0.1% จาก 7.5% เป็น 7.4%  ส่วนดอกเบี้ยเงินกู้ลูกค้ารายย่อย (เอ็มอาร์อาร์) ลดลง 0.3% จาก 8.12% เป็น 7.82% มีผลตั้งแต่วันที่ 21 พ.ค. 2558 เป็นต้นไป
นอกจากนี้ ธนาคารยังมีมาตรการช่วยเหลือผู้ประกอบการเอสเอ็มอีและผู้ประกอบการรายย่อยที่ได้รับผลกระทบจากเศรษฐกิจชะลอตัว โดยเตรียมอัดฉีดเม็ดเงินเพิ่มเติม 3 หมื่นล้านบาท เพื่อเสริมสภาพคล่องให้ลูกค้าดำเนินธุรกิจได้ รวมถึงมาตรการลดหย่อนเงื่อนไขการชำระเงินกู้ สำหรับลูกค้าที่ได้รับผลกระทบจากภาวะเศรษฐกิจอันจะส่งผลต่อการขับเคลื่อนเศรษฐกิจของประเทศได้อย่างราบรื่นในระยะต่อไป
ทั้งนี้ ในไตรมาสแรก 2558 ที่ผ่านมาได้ปล่อยสินเชื่อใหม่กว่า 3 หมื่นล้านบาท ขยายตัวมากกว่า 50% เมื่อเทียบกับช่วงเดียวกันของปี 2557 ขณะที่ลูกค้าที่ประสบปัญหาขาดสภาพคล่อง ธนาคารได้ให้ความช่วยเหลือด้วยการปรับโครงสร้างหนี้ไปแล้วเป็นจำนวน 17,000 ล้านบาท
สำหรับลูกค้ารายย่อย ธนาคารมีแนวทางในการดูแลช่วยเหลือลูกค้ามาอย่างต่อเนื่อง โดยเฉพาะอย่างยิ่งลูกค้าในกลุ่มสินเชื่อบ้าน เนื่องจากบ้านเป็นปัจจัยพื้นฐานที่สำคัญ ซึ่งการปรับลดอัตราดอกเบี้ยรายย่อย MRR ลง 0.30 % ต่อปี เชื่อว่า จะช่วยให้ลูกค้าสามารถก้าวผ่านช่วงเวลาที่เศรษฐกิจยังไม่ฟื้นตัวอย่างชัดเจน พร้อมกับตรึงอัตราดอกเบี้ยเงินฝากทุกประเภท เพื่อไม่ให้กระทบกับผู้ออม